SHBA: Prokurori i Përgjitshëm Barr nuk paraqitet në Komisionin e Kongresit
Të mërkurën zoti Barr dha një dëshmi në senat, për herë të parë që nga publikimi i raportit të posaçëm të Prokurorit Special Robert Mueller për Rusinë dhe u përball me kritika të ashpra nga demokratët
Kryetari i Komisionit juridik të Dhomës së Përfaqësuesve, Jarrold Nadler tha se “momenti i përgjegjësisë” për Prokurorin e Përgjithshëm William Barr do të vijë së shpejti, pasi ai refuzoi të respektojë kërkesat lidhur me raportin e Prokurorit të Posaçëm lidhur me hetimin për ndërhyrjen ruse në zgjedhjet presidenciale të vitit 2016. Zoti Barr nuk u paraqit në këtë komision të enjten, pasi Departamenti i Drejtësisë ishte kundër një lëvizjeje për të lejuar juristët në personelin e komisionit që të merrnin pjesë për t’i drejtuar atij pyetje. Departamenti i Drejtësisë gjithashtu nuk respektoi një afat për t’i dhënë komisionit raportin e plotë, të paredaktuar të Prokurorit të Posaçëm, Robert Mueller. Demokrati Nadler, tha në seancën që zgjati vetëm 20 minuta se zoti Barr nuk i kishte bërë “qëndresë presidentit” dhe të trajtonte çështjen em”këtij rreziku të qartë ndaj rendit tonë kushtetues”. Nënkryetari republikan i komisionit, Doug Collins, tha se “demokratët nuk e donin atë (zotin Barr) në seancë sot” dhe shtoi se “loja dhe cirku vazhdojnë këtu”. Pak pas seancës, Kryetarja e Dhomës së Përfaqësuesve Nancy Pelosi e akuzoi zotin Barr se kishte gënjyer Kongresin kur dëshmoi më 9 prill se nuk ishte në dijeni të shqetësimeve të zotit Mueller për mënyrën se si i kishte paraqitur publikisht përfundimet e prokuroorit të posaçëm. Departamenti i Drejtësisë bëri të mërkurën publike një letër të zotit Mueller drejtuar Prokurorit të Përgjitshëm Barr që pasqyron shqetësimet e zotit Mueller para seancës së 9 prillit. Të mërkurën Prokurori i Përgjithshëm Barr dha një dëshmi në senat, për herë të parë që nga publikimi i raportit të posaçëm të Prokurorit Special Robert Mueller për Rusinë dhe u përball me kritika të ashpra nga demokratët mbi mënyrën se si e trajtoi këtë dokument. Zoti Barr mbrojti permbledhjen e tij mbi konkluzionet e zotit Mueller. Demokratët e akuzuan zotin Barr se e kishte trajtuar raportin në mënyrë të tillë, që përfitues të ishte Presidenti Trump. Pas publikimit të përmbledhjes së raportit nga zoti Barr, vetë Presidenti Trump tha se raporti e shkarkonte atë nga çdo dyshim për lidhje me Rusinë. Pastaj raporti u publikua i plotë, duke detajuar shumë veprime të dyshimta ligjore nga zoti Trump dhe rrethi i tij i brendshëm. Këtë javë u zbulua një letër që zoti Mueller i kishte shkruar zotit Barr, ku thotë se përmbledhja e Prokurorit të Përgjithshëm per raportin ishte jo e plotë dhe nxiti "konfuzion në publik" rreth rezultateve të hetimit. Zoti Barr këmbënguli se ai ishte i fokusuar tek pjesa e fundit e raportit të zotit Mueller, që ishte më tepër në favor të zotit Trump: asnjë bashkëpunim i dokumentuar me Rusinë dhe prova të pamjaftueshme që presidenti ka penguar drejtësinë. Zoti Barr shtoi se ai në fund të fundit eliminoi shqetësimet e zotit Mueller, duke publikuar raportin e Prokurorit Special, duke përfshirë edhe pjesë që mund të mos kenë qene të pëlqyeshme per presidentin. Ndërkohë, republikanët argumentuan se Prokurori i Përgjithshëm e kishte për detyrë të largonte renë e dyshimeve ligjore që kishin rënë mbi Presidentin Trump për vite me radhë. Demokratët vunë në dukje se në dëshminë e mëparshme, zoti Barr kishte mohuar se ekipi i zotit Mueller e kishte kundërshtuar përmbledhjen e përgatitur prej tij. Zoti Barr u përgjigj se Prokurori Special Mueller i kishte thënë atij drejtpërdrejt se ai ishte i shqetësuar më tepër me trajtimin nga mediat të letrës së zotit Barr, sesa me vetë përmbledhjen.